Referat fra Forældremøde d.27.oktober 2022

A-salen VITA-skolen

Velkommen v/ Forkvinde Louise Helsinghof

Valg af dirigent: Louise

Valg af referent: Charlotte

1. Årsberetning fra Møllehusene v/ Bestyrelsesformand Louise Helsinghof

Kære forældre

- Tak for jeres fremmøde - dejligt at se så mange der prioriterer tiden til det i en ellers travl hverdag

- Endnu et år er gået. Et år der desværre også startede ud med at være præget af corona og hvor virussen for alvor indtog Møllehusene. Tak til både forældre og personale for viljen til at få det til at fungere i den periode hvor det hele var lidt presset ift. corona blandt personale og børn. Heldigvis forsvandt det næsten sammen med vinteren og vores forår og sommer har mere eller mindre været som inden epidemien kom. Det tror jeg både børn, forældre og personale har været glade for. Alle har haft en fornemmelse af at være fri igen og i foråret blev det også markeret med pølser da afspærringsbåndet på legepladsen blev klippet over.

- Der er dog et par tiltag fra tiden med restriktioner som både personalet samt vi i bestyrelsen har et ønske om kommer til at være en del af hverdagen i Møllehusene. Den ene ting det er at både børn og voksne enten spritter eller vasker hænder når de går ind i institutionen. Det er en af de små ting vi alle kan gøre for at forsøge at begrænse smitte af sygdom.

- Derudover vil vi også gerne tilbage til den super gode procedure med at vi om morgenen afleverer vores børn ved indgangen til den pågældende stue. Jeg ved at mange stadig er rigtig gode til det- Både personale og børn oplever en anden ro på stuen om morgenen når der ikke er den samme trafik af forældre. Der vil naturligvis altid stadig være plads til at der ved svære afleveringssituationer eller andre behov at her kan forældre gå med på stuen men indgå gerne en dialog med personalet på stuen, så I sammen kan finde en god måde at løse det på. Det samme gør sig gældende hvis man en morgen har brug for at overbringe en besked til personalet eller lige udveksle et par ord - så stik lige hovedet ind af døren og spørg om de lige har et øjeblik. Eller aftal evt. et tidspunkt når I henter eller på telefonen hvis det er noget I føler der kræver lidt mere tid. Der er altid plads og rum og tid til dialogen med jer forældre - nogle gange kan der bare godt være behov for at den lige bliver "planlagt".

- Vi har også fra bestyrelsen en lille venlig opfordring til jer forældre om at være opmærksomme på jeres hastighed på Møllegårdsvej. Vi ved godt at det som sådan er en almindelig byzone med max 50 km/t, men det er en lille lukket vej med parcelhuse og en daginstitution og dermed også mange børn. Så selvom vi alle har travlt, så har vi nok alle et par sekunder ekstra både om morgenen og om eftermiddagen.

- Og nu når vi er ved trafik på Møllegårdsvej så kan jeg også lige hurtigt vende den problematik mange af os oplever ift. parkering. Vi oplever at Sosu skolens elever og undervisere bruge Møllegårdsvej som parkeringsplads og det har Per af flere omgang forsøgt at indgå en dialog med dem omkring ligesom både han og forældre også har forsøgt at kontakte elever og undervisere når de parkerer deres bil. Det har indtil videre været en ret svær dialog da Sosu skolen ikke har set det som et problem de ville være med til at løse og de konkrete elever og undervisere der er blevet konfronteret og pænt spurgt om ikke de vil være søde at parkere på skolens parkeringsplads i stedet - har valgt at være godt gammeldags flabede i deres kommunikation. Vi tager det op i bestyrelsen igen og så må vi sandsynligvis forsøge at kontakte Sosu skolen.

- Så til noget lidt mere opløftende. For endnu et år er jo gået og der har været plads til og mulighed for at lave forskellige aktiviteter. Tak til de forældre som har åbnet deres arbejdsplads for børnene og til Storms far som i stedet bragte sin arbejdsplads ud til Møllehusene - det var en meget stor oplevelse for alle de børn der fik muligheden for at opleve det. Krisen opstår nok når vi hjemme hos os løber tør for ambulance plaster. Så også en lille opfordring til de forældre som har mulighed for at vise børnene deres arbejdsplads. Det er selvfølgelig sagt med stor bevidsthed om at det ikke er alle arbejdspladser der egner sig til besøg af en børnehave. Pingvinerne har været på besøg i en mormors kolonihave og det lød til de havde haft en rigtig dejlig dag derude. Så hvis andre sidder med små udflugtsmål som I tænker kunne være noget så sig endelig til.

- Og så har vi her i september afholdt sommerfest - desværre i et lidt trist vejr men det så ud til at både børn og voksne hyggede sig. Har man forslag til sommerfesten så giv dem gerne videre enten til os i bestyrelsen eller bare til personalet på stuen - det er altid rart med lidt input. Der blev også afholdt et lille børne OL i september hvor alle børn fik en guldmedalje med hjem. Alle stuer havde fundet på en lille aktivitet som de andre stuer så skulle igennem og det blev afsluttet med en guldmedalje til alle. Det var en stor succes blandt børnene og gav vist nogle lidt trætte voksne om eftermiddagen men vi har besluttet at det skal gentages igen til næste år.

Det var alt fra mig for i år. Tak fordi I er mødt op her i aften og tak for jeres opmærksomhed Inden vi går ud på stuerne så er der lige et lille valg til bestyrelsen som vi skal have lavet

Det er sådan at to bestyrelsesmedlemmer er på valg og de genopstiller alle to. Derudover er begge suppleanter på valg hvor den ene genopstiller. Vi skal have 1-2 suppleanter, og har de sidste par år haft to som også har deltaget på møderne, og et har været meget værdifuldt synes vi. Vi har ikke modtaget nogle opstillere, så medmindre der sidder nogen her i aften som gerne vil være en del af bestyrelsen, så behøver vi ikke foretage et valg. Vi tager gerne imod en ny suppleant som erstatning for Jeanette, der ikke genopstiller eftersom hendes yngste starter i skole til foråret. Suppleanterne har mulighed for at deltage på alle bestyrelsesmøder, og det har vores suppleanter gjort indtil nu. Vi har møde ca hver anden måned af et par timers varighed hver gang. Så det er den tid man skal bidrage med. Skal gentages til næste år.

Genvalg uden modkandidater til både Thomas, Camilla og Karen (suppleant) med store klapsalver.

Thit (mor til Asta på Musestuen) ønskede at opstille som suppleant, og blev valgt direkte ind med klapsalve.

Der er konstituerende bestyrelsesmøde onsdag d. 2. november 2022 kl 17.00

1. Beretning v/ Institutionsleder Per Olesen Bilag 1 (beretning)
2. Ingen indkomne punkter til eventuelt, og ingen spørgsmål eller kommentarer på mødeaftenen.

Herefter kaffe & småkager, og gruppevise Forældremøder med personalet i de enkelte grupper